b'\n_START_ARTICLE_\nJuurilasisiipi\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nP\xc3\xa4\xc3\xa4asialliselta v\xc3\xa4ritykselt\xc3\xa4\xc3\xa4n juurilasisiipi on musta, joskin raajoissa on keltaista. V\xc3\xa4ri jatkuu my\xc3\xb6s siipien tyville. Sek\xc3\xa4 etu- ett\xc3\xa4 takasiivet ovat enimm\xc3\xa4kseen l\xc3\xa4pin\xc3\xa4kyv\xc3\xa4t, mutta etusiivess\xc3\xa4 on my\xc3\xb6s oranssia v\xc3\xa4ri\xc3\xa4. Mustan takaruumiin kunkin nivelen takareunassa on kapea, keltainen raita, jonka vuoksi perhonen muistuttaa pisti\xc3\xa4ist\xc3\xa4. Takaruumiin k\xc3\xa4rjess\xc3\xa4 on musta tupsu, jonka joukossa on keltaisia karvakimppuja. Siipiv\xc3\xa4li on 15\xe2\x80\x9320 mm.\n_START_SECTION_\nLevinneisyys ja lentoaika\n_START_PARAGRAPH_\nJuurilasisiiven lentoaika on hein\xc3\xa4-elokuussa. Suomessa perhosta on tavattu vain Ahvenanmaalla ja Turun saaristossa.\n_START_SECTION_\nElinymp\xc3\xa4rist\xc3\xb6 ja elintavat\n_START_PARAGRAPH_\nLaji on kalkinsuosija. Se on avoimien elinymp\xc3\xa4rist\xc3\xb6jen sulkeutumisen vuoksi luokiteltu Suomessa eritt\xc3\xa4in uhanalaiseksi ja rauhoitettu luonnonsuojeluasetuksella. Aikuiset perhoset lent\xc3\xa4v\xc3\xa4t p\xc3\xa4iv\xc3\xa4ll\xc3\xa4 auringonpaisteessa.\n_START_SECTION_\nRavintokasvi\n_START_PARAGRAPH_\nToukka el\xc3\xa4\xc3\xa4 useiden hernekasvien, erityisesti masmalon (Anthyllis vulneraria) ja keltamaitteen (Lotus corniculatus) juuristossa.'